Talle huise ontruim weens vloede in Nieu-SeelandHonderde inwoners in die Canterbury-streek in Nieu-Seeland moes hul huise ontruim nadat swaar reën vloede meegebring het (Foto: Corporal Sean Spivey, AFP) Honderde inwoners in die Canterbury-streek in Nieu-Seeland moes hul huise ontruim nadat swaar reën vloede meegebring het. Meer as 400 mm reën het die afgelope twee dae in dié gebied geval. Dit is meer as die algehele reënval wat hierdie streek gewoonlik in een reënseisoen ontvang. Owerhede het ŉ rooi weerwaarskuwing uitgereik en ŉ noodtoestand in die streek verklaar nadat riviere weens die swaar reën begin oorstroom het. Mense was genoop om hul huise te ontruim en skuiling teen die vloedwaters te soek. Ongeveer 300 huise moes ontruim word en owerhede het tydelike tuistes vir dié mense in skole en sportsentrums gevestig (Foto: Corporal Sean Spivey, AFP) Die Nieu-Seelandse weermag het selfs van sy soldate en voertuie ontplooi om ook mense na veiligheid te bring. Volgens die weermag het een van sy helikopters drie mense by Ashburton, digby Christchurch, gered. Een van hulle was ŉ man wat in ŉ boom geskuil het terwyl ŉ bejaarde egpaar skuiling bo-op ŉ motor se dak gevind het. Neil Brown, burgemeester van Ashburton, het gesê die hele stad, wat ongeveer 35 000 mense huisves, is weens die vloede ingeperk. Die Nieu-Seelandse weermag het selfs van sy soldate en voertuie ontplooi om mense te help ontruim (Foto: Corporal Sean Spivey, AFP) “Vier brûe en talle paaie in die stad is oorspoel. Altesaam 17 paaie is vir verkeer gesluit. Daar is baie skade,” het Brown aan verslaggewers gesê. Plaaslike media het berig dat ongeveer 300 huise ontruim is. Burgerlike verdedigingsowerhede het tydelike tuistes vir dié mense in skole en sportsentrums gevestig. Volgens weervoorspellers sal die reën na verwagting teen Maandagaand begin afneem.